|  |  |
| --- | --- |
|  |  *See artikkel räägib linnast USA Oregoni osariigis, samanimeliste kohta vaata lehekülge Portland (täpsustus).* |

---

**Portland** on linn USA-s Oregoni osariigis, Multnomah' maakonna halduskeskus. Elanike arv on 2020. aasta rahvaloenduse kohaselt 652 503. See on osariigi suurim linn ja USA-s suuruselt 25. Läänerannikul on see suuruselt kuues linn. Portlandi linnastus elab üle 2,5 miljoni inimese ehk ligi pool osariigi rahvastikust.

Portland asub osariigi kirdeosas Washingtoni osariigi piiri lähedal Willamette'i ja Columbia jõe kokkupuutekohas Willamette'i orus. Columbia jõe vastaskaldal põhjas asub Washingtoni osariigi linn Vancouver.

Ameerika asunikud hakkasid praeguse Portlandi piirkonda saabuma 1840. aastatel Oregon Traili kaudu. Linn asutati 1845. aastal. Portland sai endale nime mündiviske abil. Nimelt oli piirkonna kaks esimest maaomanikku Asa Lovejoy ja Francis Pettygrove pärit vastavalt Bostoni linnast Massachusettsi ja Portlandi linnast Maine'i osariigis – vastasustatud linn otsustati nimetada emma-kumma linna järgi ja võitjaks osutus Portland. Portland sai linnaõigused 8. veebruaril 1851.

Linnas tegutseb Portland State University, mis on üliõpilaste arvult teine ülikool osariigis. Suurim eraülikool on katoliiklik Portlandi Ülikool.

Portlandis peavad ettevõtted maksma 10% tegevdirektori palgast juurde, kui direktor teenib töötajate mediaanpalgast 100–250 korda rohkem. 250 korrast rohkem teenivate direktorite puhul kerkib maks 25%-ni.

Linnas asub 1892. aastal asutatud Portlandi kunstimuuseum, mis on seitsmes vanim kunstimuuseum USA-s. Linnas asub palju rohealasid ja parke. Portlandi kirdeosas asub 20,9 km² suurune Forest Park, mis on üks suurimaid linnaparke riigis. Portlandi kesklinnas asub samas Mill Ends Park, mis on tuntud maailma kõige väiksema pargina. Linna kliima on soodne rooside kasvatamiseks, tänu millele on Portland tuntud ka kui "City of Roses". Alates 1907. aastast on linnas juunikuus toimunud Portlandi roosifestival.

Portlandis baseeruvad korvpalliklubi Portland Trail Blazers, mis mängib NBA-s, jalgpalliklubid Portland Timbers ja Portland Thorns, mis mängivad vastavalt Major League Socceris ja National Women's Soccer League'is, ning jäähokiklubi Portland Winterhawks, mis mängib Western Hockey League'is.

Sõpruslinnad
------------


|  |  |
| --- | --- |
| 
* Jaapan Sapporo, Jaapan (1959)
* Mehhiko Guadalajara, Mehhiko (1983)
* Iisrael Ashkelon, Iisrael (1987)
* Lõuna-Korea Ulsan, Lõuna-Korea (1987)
* Hiina Suzhou, Hiina (1988)

 | 
* Venemaa Habarovsk, Venemaa (1988)
* Taiwan Kaohsiung, Taiwan (1988)
* Zimbabwe Mutare, Zimbabwe (1991)
* Itaalia Bologna, Itaalia (2003)
* Holland Utrecht, Holland (2012)

 |

Esiplaanil Portlandi kesklinn, taamal Mount Hood.

Vaata ka
--------

* Tulehoidjad

Viited
------

1. ↑  "US companies reveal pay gap between bosses and workers". *Financial Times*. The Financial Times Ltd. Originaali arhiivikoopia seisuga 16. aprill 2019.

Välislingid
-----------

* Portlandi koduleht
* Oregoni osariigi süda asub Portlandis, tarbija24.ee, 3. juuli 2009

| * v
* r
50 suurima elanike arvuga linna Ameerika Ühendriikides |
| --- |
| 

|  |  |  |  |  |  |
| --- | --- | --- | --- | --- | --- |
|     | 
 1. New York
 2. Los Angeles
 3. Chicago
 4. Houston
 5. Phoenix
 6. Philadelphia
 7. San Antonio
 8. San Diego
 9. Dallas
10. Austin
 | 
11. San Jose
12. Fort Worth
13. Jacksonville
14. Columbus
15. Charlotte
16. Indianapolis
17. San Francisco
18. Seattle
19. Denver
20. Washington
 | 
21. Boston
22. El Paso
23. Nashville
24. Oklahoma City
25. Las Vegas
26. Detroit
27. Portland
28. Memphis
29. Louisville
30. Milwaukee
 | 
31. Baltimore
32. Albuquerque
33. Tucson
34. Mesa
35. Fresno
36. Sacramento
37. Atlanta
38. Kansas City
39. Colorado Springs
40. Raleigh
 | 
41. Omaha
42. Miami
43. Long Beach
44. Virginia Beach
45. Oakland
46. Minneapolis
47. Tampa
48. Tulsa
49. Arlington
50. Wichita
 |

 |  |
| 
2021. aasta arvestuslikud andmed |